Τόνι Μάρτιν

Ο Τόνι Μάρτιν (πραγμ. όνομα Anthony Philip Harford) είναι Άγγλος τραγουδιστής της χέβι μέταλ μουσικής σκηνής . Έγινε γνωστός από την συμμετοχή του στο συγκρότημα Black Sabbath από το 1987 ως το 1990 και από το 1993 ως το 1997, ενώ έχει ως κύρια χαρακτηριστικά το μεγάλο εύρος της φωνής του και την ροκ χροιά του.

 Βιογραφία 
Ο Τόνι Μάρτιν γεννήθηκε στις 19 Απριλίου 1957 στο Μπέρμιγχαμ της Αγγλίας. Πριν την ένταξη του στους Black Sabbath το 1987, είχε ασχοληθεί με συγκροτήματα όπως οι Orion, οι The Alliance και οι Tobruk.

Κατά τις ηχογραφήσεις του "The Eternal Idol" το 1987, έγινε μέλος των Black Sabbath επανηχογραφώντας τα μέρη στα οποία είχε τραγουδήσει ο Ρέι Γκίλεν. Ο δίσκος κυκλοφόρησε το Νοέμβριο του 1987, γνωρίζοντας πολύ μικρή επιτυχία, κάτι που οδήγησε στην αλλαγή δισκογραφικής εταιρείας με το συγκρότημα να υπογράφει στην "I.R.S. Records".

Ακολούθησε το "Headless Cross" το 1989 με θετικές κριτικές και μεγαλύτερη εμπορική επιτυχία από τον προκάτοχο του. Η αμερικάνικη περιοδεία για την προώθηση του άλμπουμ περιείχε αρκετές αναβληθείσες εμφανίσεις λόγω χαμηλής προπώλησης εισιτηρίων, ενώ συνέχισαν στην Ευρώπη όπου γνώριζαν μεγαλύτερη επιτυχία, ολοκληρώνοντας τις εμφανίσεις τους με μία σειρά συναυλιών στη Ρωσία.

Το 1990, επέστρεψαν στο στούντιο για την ηχογράφηση του "TYR" το οποίο έφθασε στο # 24 των βρετανικών τσαρτ, αλλά αρκετές συναυλίες επί βρετανικού εδάφους ακυρώθηκαν και πάλι λόγω χαμηλού ενδιαφέροντος.

Το 1991 απολύθηκε από τους Black Sabbath λόγω της επανένωσης του συγκροτήματος με τον Ρόνι Τζέιμς Ντίο για το δίσκο "Dehumanizer". Ο Μάρτιν κυκλοφόρησε τον πρώτο του προσωπικό δίσκο με τίτλο "Back Where I Belong" μέσω της "Polydor" και με την συμμετοχή του ντράμερ των Saxon, Νάιτζελ Γκλόκλερ, του μπασίστα των Whitesnake και Black Sabbath, Νιλ Μάρεϊ, του κιθαρίστα των Queen, Μπράιαν Μέι, κ.α.. Την ίδια χρονιά, περιόδευσε με τον κιθαρίστα Μάριο Πάργκα, τον Μάρεϊ στο μπάσο και τον Κόζι Πάουελ στα τύμπανα, με το συγκρότημα να ονομάζεται Tony Martin & Friends. Το 1993, συνεργάστηκε με τον Μίσα Κάλβιν για το άλμπουμ "Evolution", κάτι που επαναλήφθηκε δύο χρόνια αργότερα για το "Evolution II".

Εκείνη τη χρονιά επανήλθε στους Black Sabbath, ηχογραφώντας το "Cross Purposes", ενώ μετά την κυκλοφορία του "Forbidden" και του ζωντανά ηχογραφημένου "Cross Purposes Live" απολύθηκε για άλλη μια φορά λόγω της επανένωσης της αρχικής σύνθεσης του συγκροτήματος.

Ο Μάρτιν επανεμφανίστηκε το 1999 με τους The Cage, όπου συνεργάστηκε με τον διάσημο ροκ κιμπορντίστα Ντον Έρεϊ. Δύο χρόνια αργότερα, έγινε μέλος των Rondinelli μαζί με τον Νιλ Μάρεϊ στο μπάσο και τον πρώην ντράμερ των Rainbow και των Black Sabbath, Μπόμπι Ροντινέλι. Επίσης, εμφανίστηκε ζωντανά για μερικές συναυλίες με τους Bailey's Comet, ενώ τον Μάρτιο του 2003 ανακοίνωσε το πρότζεκτ Μ3, με τους Μίκι Μούντι, Μπέρνι Μάρσντεν και Νιλ Μάρεϊ.

Το 2004, συμμετείχε στο συγκρότημα Whole Lotta Metal, παίζοντας διασκευές σε γνωστά κομμάτια του είδους. Την ίδια χρονιά συμμετείχε στο δίσκο "Psychofantasy" των Phenomena, ενώ έγινε γνωστό ότι δοκίμασε την τύχη του και με τους Candlemass χωρίς να συνεργαστούν τελικά.

Το 2005, δημιούργησε τους Headess Cross και κυκλοφόρησε το άλμπουμ "Scream", με τη συμμετοχή του αποθανόντα ντράμερ Κόζι Πάουελ στις αρχειακές ηχογραφήσεις των κομματιών "Raising Hell" και "Wings Of Thunder", αλλά και του γιου του Μάρτιν, Τζο Χάρφορντ. Στις 23 Ιουνίου 2005, ο Μάρτιν και ο κιμπορντίστας Τζεφ Νίκολς έκαναν γκεστ εμφάνιση μαζί με τους Helloween στο φεστιβάλ "Bang Your Head", παίζοντας το τραγούδι "Headless Cross" των Black Sabbath.

Στη συνέχεια περιόδευσε στη Ρωσία και εμφανίστηκε με τους Candlemass στη Στοκχόλμη, στη συναυλία για την εικοστή επέτειο του συγκροτήματος. Το 2008, περιόδευσαν στη Βραζιλία, ενώ αργότερα διαδόθηκαν φήμες για συνεργασία του με τους Black Sabbath ή τους Heaven and Hell, κάτι που ο ίδιος απέρριψε κατηγορηματικά.

Η μόνη του ζωντανή εμφάνιση κατά το 2012 πραγματοποιήθηκε στις 27 Ιουλίου στο "Asylum" του Μπέρμιγχαμ στη Μεγάλη Βρετανία, ενώ το 2013 συμμετείχε στο άλμπουμ "Herman Rarebell & Friends - Acoustic Fever" του πρώην ντράμερ των Scorpions, Χέρμαν Ράρεμπελ.

Δισκογραφία
με τους Black Sabbath
 The Eternal Idol (1987)
 Headless Cross (1989)
 TYR (1990)
 Cross Purposes (1994)
 Cross Purposes Live (1995)
 Forbidden (1995)

με τους Giuntini Project
 Giuntini Project II (1999)
 Giuntini Project III (2006)
 Giuntini Project IV (2013)

με τον Dario Mollo
 The Cage (1999)
 The Cage 2 (2002)
 The Third Cage (2012)

Προσωπικές κυκλοφορίες
 Back Where I Belong (1992)
 Scream (2005)
 Who Put the Devil in Santa (σινγκλ, 2009)
 The Book Of ShadowsΆλλες συμμετοχές
 Forcefield - Forcefield II: The Talisman (1988)
 Misha Calvin - Evolution (1993)
 Misha Calvin - Evolution II (1995)
 Empire - Trading Souls (2002)
 Rondinelli - Our Cross, Our Sins (2002)
 Empire - Raven Ride (2006)
 Phenomena - Psychofantasy (2006)
 Candlemass - Candlemass 20 Year Anniversary DVD (2007)
 Mario Parga - Spirit of Night (σινγκλ, 2008)
 Voices of Rock: High & Mighty (2009)
 Phenomena - Blind Faith (2010)
 Star One - Victims of the Modern Age (2010)
 Arrayan Path - Ira Imperium (2011)
 Black Widow - Sleeping With Demons (2011)
 Wolfpakk - Wolfpakk (2011)
 Layla Milou - Reborn (2012)
 Silver Horses featuring Tony Martin - Silver Horses (2012)
 Herman Rarebell - Herman Rarebell & Friends - Acoustic Fever (2013)

Παραπομπές

Πηγές
 Tony Martin Biography - Edtrader's Black Sabbath  & Family -  Archives
 MusicMight :: Artists :: TONY MARTIN - Rockdetector.com
 Tony Martin Discography at Discogs

 Εξωτερικοί σύνδεσμοι 
 Επίσημη ιστοσελίδα των Black Sabbath
 Tony Martin | Facebook

Κατηγορία:Βρετανοί τραγουδιστές
Κατηγορία:Άγγλοι τραγουδιστές
Κατηγορία:Ροκ μουσικοί
Κατηγορία:Άγγλοι μουσικοί
Κατηγορία:Μέλη των Black Sabbath